Årsmelding 2023

**TEATRETS VENNER**

Teatrets Venner er en forening knyttet til Trøndelag Teater, og har eksistert siden 1939. Foreningens formål er å styrke interessen for scenisk kunst, og i nært samarbeid med teatret støtte opp om all virksomhet ved teatret.

Vi arrangerer vennetreff og venneforestillinger i forbindelse med teatrets egne produksjoner, som regel første spilledag etter premiere. I tillegg arrangeres turer til andre teateroppsetninger som en del av formålet om å styrke teater­interessen i regionen.  
  
**TILLITSVALGTE**

De tillitsvalgte i Teatrets Venner har siden 14. mars 2023 vært:

Leder: Eirik Lien

Nestleder: Orvar Leinan

Regnskapsfører: Mariann Rødsjø

Sekretær: Bente Buarø

Arrangement: Elin Moxnes

Styremedlem: Randi Oda Reinfjord

Redaktør: Lene Fjellstad  
(observatør i styret)

Teatrets observatør: Geir Schønberg

Revisor: Karl Tore Johansen

Valgkomité: Helge Tiller

Eva Sjaastad

**MØTER OG ARRANGEMENTER**

Styret i Teatrets Venner har hatt 8 styremøter i 2023, 2 før og 6 etter årsmøtet, som ble holdt 14. mars. Styremøtene holdes på teateret. Det er behandlet 84 saker i perioden. I tillegg har styrets medlemmer hatt jevnlig kontakt via e-post og telefon.

Vennetreff og venneforestillinger ble også i år planlagt til første spilledag etter premierene.

Foreningen har hatt medlemsaktiviteter rundt følgende forestillinger:

* 17. januar for «Knutsen og Ludvigsen».
* 3. februar «Hello, I`m Johnny Cash»
* 14. mars «Juvikfolket»
* 28. mars «Eksotisk dans»
* 2. mai «Misantropen»
* 31. august «Så som i himmelen»
* 3. oktober «Det åttende livet (til Brilka)»
* 24. oktober «Svingende skygger»
* 15. november «Natten. Kaos. Stillheten»

**VÅRSESONGEN**

Foruten vennetreff i forbindelse med «Johnny Cash» 3. februar, arrangerte vi i år et formiddagsmøte for medlemmene 16. februar, hvor Annabella Skagen holdt et foredrag om teatervirksomheten blant borgerskapet på slutten av 1700-tallet, før nåværende teaterbygning sto ferdig.

Årsmøtet 2023 ble holdt på Hylla 14. mars, 36 medlemmer var til stede.

Orvar Leinan ble valgt som nestleder, Randi Oda Reinfjord ble valgt som styremedlem, og Bente Buarø tok gjenvalg som sekretær. Samtlige for 2 nye år.

Valgkomiteen med Helge Tiller og Eva Sjaastad ble valgt for 1 år.

Åsmund Flaten ble tildelt årets kunstneriske pris for sesongen 2022. Han fikk den for musikkarrangementene til «Amadeus». Han fikk overrakt prisen på vennetreffet for «Misantropen» 2. mai.

Styret vedtok å tildele Hildegunn Eggen æresprisen («Pas des Deux i manesjen» i sølv). Hun fikk overrakt denne på scenen av styreleder Eirik Lien på hennes siste forestilling av «Juvikfolket», 31. mai. Det var også hennes siste forestilling som fast ansatt på Trøndelag Teater.

**HØSTSESONGEN**

31. august var det vennetreff før forestillingen «Så som i himmelen». Kjersti Haugen holdt en innledning for oss før forestilling.

Onsdag 25.oktober holdt Annabella Skagen andre del av sitt foredrag om borgerskapets teaterhistorie på Hylla.

Siste vennetreff i år gikk av stabelen onsdag 15. november i forbindelse med forestillingen «Natten. Kaos. Stillheten». Martin Nordvik holdt et interessant foredrag om stykkene og forfatteren Lars Norén.  
  
**«PÅ FØRSTE RAD»**

Vårt medlemsblad «På Første Rad» kom ut med 3 utgaver i 2023.

Lene Fjellstad har vært redaktør. Hovedinnholdet er relatert til kommende forestillinger og aktivi­teter knyttet til venneforeningen, samt artikler og informasjon om det som skjer på Trøndelag Teater.

**HJEMMESIDE**

Hjemmesiden oppdateres jevnlig. Lene Fjellstad har vært nettredaktør.  
  
**ANDRE KOMMUNIKASJONSKANALER**

Foreningen sender e-post via Styreweb til medlemmene.

I tillegg har foreningen en aktiv Facebookgruppe. Her legges alle arrangement ut samt annet stoff som vurderes å ha interesse for medlemmene.

Det er intensjonen at alle arrangement og dokumenter skal legges på Styreweb. Styret har hatt to runder med opplæring i verktøyet.

**KONTORADMINISTRATIVT ARBEID**

Foreningens kontorer i teatrets 2. etasje. Mariann Rødsjø er tilgjengelig på telefon torsdager mellom kl. 16.00 og kl. 18.00.

Teatrets Venner har skiftet til det administrative datasystemet Styreweb. Kontingenten sendes nå fortrinnsvis ut på e-post, men kan fortsatt sendes ut på papir ved behov. Det fysiske medlems­kortet eksisterer ikke lenger, en kan enten vise kvittering fra bank, eller laste ned appen Gnist for å vise i billettluka.  
  
**LEILIGHETENE**

Venneforeningen eier nå tre leiligheter. Alle foreningens leiligheter er samlet i sentrum og har en meget god standard. Orvar Leinan har hatt ansvaret for leilighetene.

Teatrets Venner leier ut leilighetene til teatret, som fordeler dem videre til skuespillere, musikere, regissører eller andre som har kortere engasjement på teateret.

**MEDLEMSTUR 2023**

10 år etter at vi var på Røros på musikkspillet ELDEN, gjentok vi turen i 2023. Til glede for 40 medlemmer. Turen var med fra Orklareiser AS. Med krigen i Ukraina som bakteppe ble forestillingen en mektig og sterk opplevelse.

På veien dit ble det en matstopp på Støren og et overraskelsesbesøk på Hogna brygg med smaksprøver. Veldig populært. Neste dag gikk turen over Tydal til Selbu med sjokoladebesøk hos «Jentene på Tunet», og omvisning /guiding inkludert bespisning på Norsk Radio- og fjernsynsmuseum. Elin Moxnes administrerte turen.  
  
**MEDLEMMER**

Vi hadde ved årsskiftet 392 individuelle med­lemmer, fordelt med 210 enkeltmedlemskap og 91 parmedlemskap.

**ØKONOMI**

Foreningen har tilfredsstillende økonomi.

Medlemskontingentenhar siden 2020 vært kr 400,- for enkeltmedlem og kr 500,- for par.   
  
**PRISER OG STIPEND**

Foreningens Kunstneriske pris har fram til 2023 bestått av statuetten «Pas des Deux i manesjen» i bronse av Tone Thiis Schjetne, pluss diplom. Vi har nå ikke flere statuetter igjen, og det har vist seg vanskelig å komme i kontakt med opphavseierne.

Etter grundig debatt i styret besluttet vi å gi kunstner Per Sverre Dahl på Røros i oppdrag å lage 10 nummererte statuetter av An-Magritt for oss. I nr. 3 av «På første rad» gjøres det rede for dette.

Foreningens prosedyre for utdeling av kunst­nerisk pris er basert på at styret forhånds­nominerer inntil 5 kandidater som medlemmene stemmer på.

Teatrets Venner utlyser hvert år stipend til teatrets ansatte for å stimulere til faglig utvikling. Årets stipend gikk til skuespiller Per Bogstad Gulliksen. Han fikk dekket en del av sine utgifter til et teaterkurs i forkant av forestillingen «Så som i himmelen» hvor han har en rolle.   
  
**VIDERE UTVIKLING**

Styret legger stor vekt på å fortsette det gode samarbeidet med teatrets administrasjon og ledelse. Fra teatret møter markedskonsulent Geir Schønberg på styremøtene, og er styrets primære kontakt til teatrets ledelse og admini­strasjon.

Verving av nye medlemmer pågår kontinuerlig, og styret oppfordrer alle medlemmer til å bidra til å gjøre foreningen større.

Trondheim, 29. januar 2024

*Styret i Teatrets Venner*